Ο **Οντέντ Κάτας** ( εβραϊκά: עודד קטש‎), (Γκιβαταΐμ, 10 Οκτωβρίου 1974) είναι Ισραηλινός επαγγελματίας προπονητής καλαθοσφαίρισης και πρώην αθλητής. Με ύψος 194 εκατοστά, κατά τη διάρκεια της καριέρας του αγωνιζόταν ως πλέι μέικερ. Σήμερα εργάζεται ως προπονητής στην ομάδα της Μακάμπι Τελ Αβίβ. Ως παίκτης, κέρδισε τον τίτλο της Ευρωλίγκα την περίοδο 1999-2000, ενώ έπαιζε με τον Παναθηναϊκό, ενώ ήταν ο MVP του Ισραηλινού πρωταθλήματος το 1998.

Πρώτα χρόνια
------------

Σε ηλικία 9 ετών, εντάχθηκε στις ακαδημίες Μακάμπι Τελ Αβίβ. Έπειτα εντάχθηκε στη Μακάμπι Ντάρομ, η οποία ήταν τότε θυγατρική ομάδα της Μακάμπι Τελ Αβίβ.

Επαγγελματική σταδιοδρομία
--------------------------

Αγωνίστηκε με τις Μακάμπι Ραμάτ Γκαν και Χάποελ Γκαλίλ Ελιόν, πριν επιστρέψει το 1995 στη Μακάμπι Τελ Αβίβ. Με την Μακάμπι κέρδισε 4 πρωταθλήματα Ισραήλ και 2 κύπελλα. Ήταν ο MVP του Ισραηλινού πρωταθλήματος το 1998. Αφού βγήκε πρώτος σκόρερ του Ευρωμπάσκετ 1997, συμφώνησε με τους Νιου Γιορκ Νικς, αλλά δεν έπαιξε ποτέ στο NBA, λόγω του λοκ-ντάουν της σεζόν 1998-1999, που ξεκίνησε την 1η Ιουλίου 1998.

Τελικά υπέγραψε τριετές συμβόλαιο με τον Παναθηναϊκό. Στον τελικό της Ευρωλίγκα του 2000, σημείωσε 17 πόντους εναντίον της πρώην ομάδας του Μακάμπι Τελ Αβίβ, για να κερδίσει το πρωτάθλημα Ευρώπης με τον Παναθηναϊκό. Συνολικά μέτρησε 10,2 πόντους και 3,0 ασίστ ανά παιχνίδι στο Ευρωπαϊκό Πρωτάθλημα.

Η καριέρα του έληξε πρόωρα λίγους μήνες αργότερα, όταν υπέστη σοβαρό τραυματισμό στο γόνατο (ζημιά στον χόνδρο των αρθρώσεων της επιγονατίδας).

Εθνική ομάδα
------------

Έπαιξε στο Ευρωμπάσκετ του 1997, με την ισραηλινή εθνική ομάδα μπάσκετ, σκοράροντας 22 πόντους κατά μ.ό. ανά παιχνίδι κατά τη διάρκεια του τουρνουά.

Προπονητική καριέρα
-------------------

Ο Κάτας ως προπονητής
Αφού αποσύρθηκε από την αγωνιστική δράση, ανέλαβε προπονητής της Χάποελ Γκαλίλ Ελιόν. Ήταν ο επικεφαλής προπονητής της Μακάμπι Τελ Αβίβ από το καλοκαίρι του 2007, μέχρι την 1η Ιανουαρίου 2008, όταν και παραιτήθηκε. 

Λίγο αργότερα, επέστρεψε στην Χάποελ Γκαλίλ Ελιόν και βοήθησε την ομάδα να παραμείνει στην πρώτη κατηγορία του εθνικού της πρωταθλήματος. Το 2009 και κόντρα στα προγνωστικά, οδήγησε την ομάδα του στο Φάιναλ Φορ του Ισραηλινού πρωταθλήματος, χάνοντας την πρόκριση στους τελικούς στο τελευταίο σουτ στον αγώνα κόντρα στη Μακάμπι Τελ Αβίβ. Το 2010 κέρδισε το πρωτάθλημα του Ισραήλ με την Γκαλίλ, μετά από νίκη επί της Μακάμπι Τελ Αβίβ στους τελικούς του πρωταθλήματος.

Τον Ιούνιο του 2010, διορίστηκε ως επικεφαλής προπονητής της Χάποελ Ιερουσαλήμ, υπογράφοντας συμβόλαιο τριών ετών. 

Στις 21 Ιουνίου 2012, ανέλαβε επικεφαλής προπονητής της Χάποελ Εϊλάτ, καθώς η ομάδα ανέβηκε στην ισραηλινή πρώτη κατηγορία, για τη σεζόν 2012-13. 

Στις 27 Ιουνίου 2014 υπέγραψε τριετές συμβόλαιο με την Χάποελ Τελ Αβίβ. Στις 3 Νοεμβρίου 2015, απολύθηκε μετά από τέσσερα μόνο παιχνίδια και τρεις συνεχόμενες ήττες. Επέστρεψε στη Χάποελ Εϊλάτ όπου παρέμεινε μέχρι τις 18 Ιουλίου 2017. Κατά τη διάρκεια αυτού του καλοκαιριού, οδήγησε την ισραηλινή ομάδα μπάσκετ κάτω των 20 σε ένα ασημένιο μετάλλιο στο Πρωτάθλημα FIBA Europe Under-20 2017 .

Στις 10 Οκτωβρίου 2017, η Ομοσπονδία Καλαθοσφαίρισης Ισραήλ τον διορίζει ως πρώτο προπονητή της Εθνικής Ισραήλ, για τα επόμενα τέσσερα χρόνια. Στις 22 Φεβρουαρίου 2018, επέστρεψε για δεύτερη φορά στη Χάποελ Ιερουσαλήμ, υπογράφοντας συμφωνία ενάμισι έτους.  

Στις 14 Ιανουαρίου 2021, ανακοινώθηκε η συμφωνία του με τον Παναθηναϊκό για ενάμισι χρόνο. Έτσι επέστρεψε στην ομάδα, στην οποία υπήρξε αθλητής για τρία χρόνια. Στις 9 Μαΐου, κατέκτησε το Κύπελλο Ελλάδας, νικώντας τον τελικό τον Προμηθέα Πάτρας με 91-79. Στις 10 Ιουνίου, κατέκτησε το Πρωτάθλημα Ελλάδας, αφού ο Παναθηναϊκός κέρδισε στη σειρά των τελικών το Λαύριο με 3-1. Στις 24 Ιουνίου, αποτέλεσε παρελθόν από την ομάδα.

Στις 19 Ιουνίου 2022, ανακοινώθηκε η συνεργασία του με την Μακάμπι Τελ Αβίβ για τα επόμενα δύο χρόνια. Στις 23 Οκτωβρίου 2022, η Μακάμπι επικράτησε της Χάποελ Τελ Αβίβ με 88-84 στην παράταση και κατέκτησε το τρόπαιο του Λιγκ Καπ Ισραήλ. Στην Ευρωλίγκα τη σεζόν 2022-23, τερμάτισε στην πέμπτη θέση της κανονικής διάρκειας και αποκλείστηκε στα πλέι οφ από την Μονακό με 3-2. Στις 16 Μαΐου 2023, ανανέωσε το συμβόλαιό του με την Μακάμπι μέχρι το καλοκαίρι του 2024. τις 13 Ιουνίου κατέκτησε το Πρωτάθλημα Ισραήλ, αφού η Μακάμπι νίκησε την Χάποελ με 2-1 στη σειρά των τελικών.

Τίτλοι-Διακρίσεις
-----------------

### Ως αθλητής

#### Μακάμπι Τελ Αβίβ

* 4x Πρωταθλήματα Ισραήλ: (1996, 1997, 1998, 1999)
* 2x Κύπελλα Ισραήλ: (1998, 1999)

#### Παναθηναϊκός

* 1x Κύπελλο Πρωταθλητριών Ευρώπης: (2000)
* 2x Πρωταθλήματα Ελλάδας: (2000, 2001)

### Ως προπονητής

#### Χάποελ Γκιλμπόα Γκαλίλ

* 1x Πρωτάθλημα Ισραήλ: (2010)

#### Χαπόελ Ιερουσαλήμ

* 2x Κύπελλα Ισραήλ: (2019, 2020)

* 1x Λιγκ Καπ Ισραήλ: (2019)

#### Παναθηναϊκός

* Πρωτάθλημα Ελλάδας: (2021)
* Κύπελλο Ελλάδος: (2021)

#### Μακάμπι Τελ Αβίβ

* Πρωτάθλημα Ισραήλ: (2023
* Λιγκ Καπ Ισραήλ: (2022)

### Ατομικοί

* Πρώτος σκόρερ Ευρωμπάσκετ 1997
* Καλύτερη πεντάδα Ευρωμπάσκετ 1997
* MVP Πρωταθλήματος Ισραήλ: (1998)
* 2x FIBA Eurostar: (1997, 1999)
* Ελληνικό All-Star Game: (1999)

Προσωπικά
---------

* Έχει διαφορετικά χρωματισμένες ίριδες ματιών, μια κατάσταση γνωστή ως ετεροχρωμία των ίριδων (heterochromia iridis).

Παραπομπές
----------

1. ↑  Arbel, Tel Aviv, Yarone (1 Ιανουαρίου 2008). «Maccabi bench: Kattash resigns, Sherf in». *euroleague.net*. Euroleague. Ανακτήθηκε στις 20 Νοεμβρίου 2015.
2. ↑  Last, Jeremy (15 June 2010). «Local Hoops: Hapoel J'lem signs Katash for 3-year stint». *Jerusalem Post* (Jerusalem).. Ανακτήθηκε στις 20 November 2015.
3. ↑  Gellar, Raphael (11 October 2012). «Israeli Basketball Preview 2012-2013». *The Times of Israel*.. Ανακτήθηκε στις 20 November 2015.
4. ↑  «עודד קטש מונה למאמן נבחרת ישראל». *basket.co.il* (στα Εβραϊκά). 10 Οκτωβρίου 2017. Ανακτήθηκε στις 10 Οκτωβρίου 2017.
5. ↑  «Hapoel Jerusalem name Oded Katash head coach». *Sportando.com*. 22 Φεβρουαρίου 2018. Ανακτήθηκε στις 22 Φεβρουαρίου 2018. [*νεκρός σύνδεσμος*]
6. ↑  «שינוי על הקווים: קטש חוזר לבירה». *basket.co.il* (στα Εβραϊκά). 22 Φεβρουαρίου 2018. Ανακτήθηκε στις 22 Φεβρουαρίου 2018.
7. ↑  «Παναθηναϊκός: Επίσημη η επιστροφή του Όντεντ Κάτας μετά 20 χρόνια!». *Eurohoops*. 14 Ιανουαρίου 2021. Ανακτήθηκε στις 16 Ιανουαρίου 2021.
8. ↑  «Παναθηναϊκός: O Βασιλιάς του Κυπέλλου! (videos)». *Eurohoops*. 9 Μαΐου 2021. Ανακτήθηκε στις 9 Μαΐου 2021.
9. ↑  «Επίσημο: Ο Παναθηναϊκός αποχαιρέτησε τον Κάτας!». *SDNA*. 24 Ιουνίου 2021. Ανακτήθηκε στις 24 Ιουνίου 2021.
10. ↑  Γόγολος, Βαγγέλης. «Ανακοίνωσε Κάτας η Μακάμπι – totalbasket.gr». Αρχειοθετήθηκε από το πρωτότυπο στις 19 Ιουνίου 2022. Ανακτήθηκε στις 19 Ιουνίου 2022.
11. ↑  «Μακάμπι - Χάποελ Τελ Αβίβ 88-84: Κατέκτησε το League Cup πριν υποδεχτεί τον Παναθηναϊκό | Gazzetta». *www.gazzetta.gr*. Ανακτήθηκε στις 24 Οκτωβρίου 2022.
12. ↑  «Μακάμπι: Ανακοίνωσε Κάτας και για την επόμενη σεζόν! (pic)». *Eurohoops*. 16 Μαΐου 2023. Ανακτήθηκε στις 16 Μαΐου 2023.
13. ↑  «Μακάμπι: Επιβλήθηκε της Χάποελ και στέφθηκε πρωταθλήτρια Ισραήλ για 56η φορά στην ιστορία της (video)». *Eurohoops*. 13 Ιουνίου 2023. Ανακτήθηκε στις 13 Ιουνίου 2023.

Εξωτερικοί σύνδεσμοι
--------------------

* Προφίλ FIBA
* Προφίλ FIBA Europe
* Άρθρο για τον Kattash
* Kattash και Knicks
* Ειδήσεις σχετικά με την προπόνηση της Μακάμπι
* Sinai, Allon (January 1, 2008). «Local Hoops: Kattash steps down as Maccabi TA coach». Jerusalem Post.. Ανακτήθηκε στις March 17, 2008. [*νεκρός σύνδεσμος*]